Identifikimi i trupave të imigrantëve meksikanë 
Mijëra emigrantë kanë vdekur gjatë viteve të fundit duke kaluar kufirin nga Meksika drejt zonave të izoluara në jugperëndim të Shteteve të Bashkuara.
Vetëm në Teksasin jugor, zyrtarët vendas kanë gjetur qindra trupa të paidentifikuar dhe i kanë varrosur në varre të përbashkëta në varrezat vendase. Në përpjekje për të ndihmuar familjet të marrin vesh se ç’u ka ndodhur njerëzve të tyre të dashur, një antropologe dhe studentët e saj në Universitetin Baylor kanë zhvarrosur trupa duke u përpjekur të gjejnë të dhëna për identifikimin e tyre. Profesorja e antropologjisë, Lori Baker, dhe studentët e saj nga Universiteti Baylor të qytetit Waco në Teksas, janë duke ekzaminuar këto eshtra në përpjekje për të zbuluar se çfarë i ka ndodhur viktimës. Zonja Baker thotë se ka pak të dhëna për arsyet e vdekjes. Ajo thotë se trafikantë pa skrupuj shpesh i braktisin emigrantët në zona rurale shumë pak të banuara, ku nuk ka ujë dhe strehë. Zonja Baker thotë se i vjen në mendje familja e saj kur dëgjon për familje në Meksikë ose në Amerikën Qendrore që kanë kërkuar me dekada të tëra për njerëzit e tyre të dashur. Në vitin 2002, pasi ndihmoi grupet e të drejtave të njeriut në disa vende për të identifikuar trupat e gjendur në varre masive, ajo filloi të punonte përgjatë kufirit SHBA-Meksikë së bashku me studentë vullnetarë, si Jennifer Husak, e cila përjetoi momentin më të vështirë kur ekzaminoi eshtrat e një foshnjeje. Sidoqoftë, ajo thotë se e ruajti përqëndrimin tek gjetja e provave tek skeletët, si p.sh. vija frakturash nga plagosje. Lori Baker dhe vullnetarët e saj kanë punuar me më shumë se 170 trupa të gjendur në zonën e kufirit jugor të Teksasit, dhe kanë identifikuar tre prej tyre. Ajo ka kërkuar të përdorë Bazën e të Dhënave të Personave të Zhdukur të Meksikës, e cila përmban rreth 400 kampione ADN-je që mund të krahasoheshin me mostrat e marra nga trupat në Teksas. Zonja Baker thotë se përkushtimi i saj është për të zbuluar qenien njerëzore që la këto eshtra pas. Synimi përfundimtar për Lori Baker është të rikthejë eshtrat e identifikuara tek familjarët, të cilët siç thotë ajo, do të kenë kështu të paktën një varr ku mund të luten dhe të vendosin lule.